Facebook kompaniyasi Messenger dasturida guruh videoqo‘ng‘iroqlarini ishga tushirdi

Facebook kompaniyasi Messenger dasturida guruh videoqo‘ng‘iroqlarini ishga tushirganini ma’lum qildi, deb yozadi “Korrespondent.net”. Unga 50 nafargacha tarmoq foydalanuvchilarini ulash mumkin. Shu bilan birga, suhbat ishtirokchilari selfi-niqoblar, animatsiyalangan GIF-tasvirlar va stikerlardan foydalanishi mumkin.

Guruh chatida tegishli tugmani bosish orqali bir yo‘la bir necha foydalanuvchiga qo‘ng‘iroq qilish mumkin. Shuningdek, menyuda suhbat ishtirokchilarini tanlash kerak bo‘ladi.
Agar ishtirokchilardan qaysidir biri qo‘ng‘iroqqa javob bermasa ham, u keyinroq videokonferensiyaga istagan vaqtida qo‘shila oladi.
Suhbatga 50 nafar foydalanuvchini ulash imkoniyati mavjud bo‘lishiga qaramay, faqat ularning olti nafaridan iborat videolar aks etadi, bular eng faol foydalanuvchilardir.
Ishlab chiquvchilar ta’kidlashicha, ushbu funksiya Messenger’ning so‘nggi versiyasi foydalanuvchilari uchun yaqin vaqtlarda ochiladi.